b'\n_START_ARTICLE_\nHalford Mackinder\n_START_PARAGRAPH_\nHalford Mackinder (1861\xe2\x80\x931947) oli englantilainen akateemikko. H\xc3\xa4nt\xc3\xa4 pidet\xc3\xa4\xc3\xa4n geopolitiikan perustajana, sill\xc3\xa4 sir Halford Mackinderin mallit historian maantieteellisest\xc3\xa4 ytimest\xc3\xa4 muodostivat tieteenalan pohjan._NEWLINE_Oxfordin yliopistossa toimineen Mackinderin vuosina 1904 ja 1919 julkaisemat teoriat eiv\xc3\xa4t siin\xc3\xa4 mieless\xc3\xa4 ole geopolitiikkaa, sill\xc3\xa4 tekij\xc3\xa4 itse ei koskaan k\xc3\xa4ytt\xc3\xa4nyt termi\xc3\xa4 geopolitiikka. Mackinder kuitenkin loi teorioillaan kuvan globaalista kilpailusta, jossa on olemassa maasta itsest\xc3\xa4\xc3\xa4n johdettavissa olevia, osin ihmistoiminnasta riippumattomia voimia. Maailmanlaajuisessa mittakaavassa Euraasia on h\xc3\xa4nen mielest\xc3\xa4\xc3\xa4n globaalin vallan luonnollinen tyyssija. Se oli maavalta, jota vastaan merivalloilla ei olisi mahdollisuuksia kilpailla. Lis\xc3\xa4ksi Euraasiaa ymp\xc3\xa4r\xc3\xb6i Mackinderin mukaan alue, jonka valloittaminen tekee siit\xc3\xa4 koko maailmaa hallitsevan mahdin.'